作者:徐鉉
標題:柳枝詞十首
內容:金馬辭臣賦小詩，梨園弟子唱新詞。君恩還似東風意，先入靈和蜀柳枝。百草千花共待春，綠楊顏色最驚人。天邊雨露年年在，上苑芳華歲歲新。長愛龍池二月時，毿毿金線弄春姿。假饒葉落枝空後，更有梨園笛裡吹。綠水成文柳帶搖，東風初到不鳴條。龍舟欲過偏留戀，萬縷輕絲拂禦橋。百尺長條婉曲塵，詩題不盡畫難真。憑君折向人間種，還似君恩處處春。風暖雲開晚照明，翠條深映鳳凰城。人間欲識靈和態，聽取新詞玉管聲。醉折垂楊唱柳枝，金城三月走金羈。年年為愛新條好，不覺蒼華也似絲。新春花柳競芳姿，偏愛垂楊拂地枝。天子遍教詞客賦，宮中要唱洞簫詞。凝碧池頭蘸翠漣，鳳凰樓畔簇晴煙。新詞欲詠知難詠，說與雙成入管絃。侍從甘泉與未央，移舟偏要近垂楊。櫻桃未綻梅花老，折得柔條百尺長。